Urinblæren (latin: vesica urinaria) er et muskuløst, hult og eftergiveligt organ, der er en del af urinvejene. Urinblæren samler urinen fra nyrerne og opbevarer den, indtil den kan afgives ved vandladningen. I urinvejene er urinblæren placeret mellem urinlederne (ureteres) og urinrøret (urethra). Hos pattedyrene findes urinblæren i bækkenet.  Urinblæren hos mennesket Urinblæren ligger hos mennesket placeret i den forreste del af det lille bækken ned mod bækkenbunden og lige bag ved symfysen. De øvrige relationer er afhængige af kønnet. Hos manden ligger urinblæren foran endetarmen, hos kvinden foran skeden og livmoderen. Urinblæren ligger hos manden placeret en smule højere end hos kvinden på grund af dens position ovenpå prostata. Størrelsen af urinblæren er afhængig af fyldningsgraden. Den kan normalt rumme ca. 500 ml uden væsentlig trykstigning, normalt vil vandladningstrangen dog begynde allerede ved en fyldning på ca. 200-250 ml.  Blæren modtager urin fra nyrene via de to urinledere, der løber ind i urinblæren ovenfra i hver side. Afløbet fra urinblæren sker via urinrøret, der afgår fra bunden af blæren.